Det var formentlig udelukkende fordi en anden person tilfældigvis kom til hendes lejlighed, at en kvinde fra Hjørring tilbage i marts undgik at blive voldtaget af en 33-årig mand. Det fremgår i hvert fald af det anklageskrift, som bliver lagt på bordet, når den 33-årige mand efter planen møder i retten i Hjørring onsdag. Ifølge anklagerne mod den 33-årige begik han voldtægtsforsøget natten til 19. marts i forbindelse med, at den 33-årige og kvinden opholdt sig sammen i byen i Hjørring. Ifølge politiets oplysninger tog begivenhederne fart ved 03-tiden om natten. Her er manden tiltalt for at have slået kvinden flere gange i ansigtet med knyttede næver. Tvang sig adgang til lejlighed Politiet mener, at manden – i forbindelse med at han bankede kvinden – skal have sagt: ”Du har lovet mig sex”, hvorefter han tvang hende til at tage sig med hjem til hendes lejlighed i Hjørring. I lejligheden mener politiet, at manden tvang kvinden til delvist at tage tøjet af og lægge sig i sengen. Ifølge anklagerne sagde manden herefter, at han ville dyrke sex med kvinden ”og lave et barn på hende”. I den forbindelse sagde han ifølge anklageskriftet noget i stil med: ”Hvor mange penge vil du give mig, hvis jeg skal lade dig være?” og forsøgte at tvinge kvinden til samleje. Det hele blev afbrudt, da en anden person pludselig kom til lejligheden, og kvinden så sit snit til at stikke af og søge i sikkerhed hos en anden beboer. Går efter udvisning Den tiltalte mand har bopæl i hovedstadsområdet, men er udenlandsk statsborger, og det fremgår af anklageskriftet, at anklageren derfor - udover straf for vold og voldtægtsforsøg - vil gå efter at få manden udvist af Danmark i tilfælde af, at han bliver kendt skyldig. Hvordan manden selv forholder sig til politiets anklager kan ventes at komme frem som noget af det første, når sagen efter planen ruller onsdag.
Det var på et hængende hår, at en kvinde undslap et voldtægtsforsøg i marts. En 33-årig mand er nu tiltalt i sagen, der onsdag er for Retten i Hjørring.